ועדת החינוך, התרבות והספורט, כנסת 23, פרוטוקול מספר 3, 2020-06-03 09:00

רם שפע: בוקר טוב לכולם, אני מתכבד לפתוח את הישיבה השנייה של ועדת החינוך, התרבות והספורט.

רם שפע: הישיבה השנייה שלנו עוסקת בתחום התרבות.

רם שפע: זה היה לי חשוב, ואני מניח שגם לחברי הוועדה, שהוועדה תצליח להביא את כולם, גם את אנשי הספורט, גם את אנשי התרבות וגם את אנשי החינוך.

רם שפע: לא בכדי אנחנו בוחרים לעשות זאת כבר עכשיו.

רם שפע: שלוש הישיבות הראשונות יעסקו בשלושת התחומים שהוועדה אמונה עליהם.

רם שפע: עולם התרבות בימים חשובים ומשמעותיים.

רם שפע: היה אתמול יום משמעותי עם בשורות לעולם התרבות, אבל תפקידנו לבדוק יחד אתכם עם כל מי שנמצא על הקו בזום, את שביעות רצונכם, איפה יש עדיין פגיעות, איפה אתם שבעי רצון, איפה לא, ומה עתיד לקרות בימים הקרובים, וגם לוודא תמיד שהמתווים שמסוכמים עם המשרדים אכן מיושמים, כי זה לרוב הפער שאנחנו נתקלים בו.

רם שפע: לפני שנתחיל, חברת הכנסת פרומן.

אורלי פרומן: קודם כל, אני בוודאי שמחה על הדיון בתחום התרבות, ואני מקווה שגם יהיה בתחום הספורט.

אורלי פרומן: אלה נושאים חשובים, לא פחות מהחינוך, אבל אני רוצה להציע הצעה לסדר.

אורלי פרומן: התפרסמה היום כותרת בעיתון ידיעות אחרונות: הכי הרבה תלונות על הטרדות מיניות במשרד החינוך.

אורלי פרומן: נציבות שירות המדינה אספה כנראה את הנתונים לאור תלונות שהגיעו במהלך השנה על התופעה המכוערת והמקוממת של גברים שמטרידים נשים, וזה מחלחל גם לשירות הציבורי.

אורלי פרומן: בשנה החולפת הוגשו 64 תלונות במשרד החינוך, 46 תלונות במשרד הבריאות ובמשרדים האחרים.

אורלי פרומן: זו תופעה מדאיגה.

אורלי פרומן: אני יודעת שאנחנו אמורים לעסוק יותר במערכת החינוך, אבל משרד החינוך הוא המשרד המוביל, שאמור לשמש דוגמה בכל תחומי החיים.

אורלי פרומן: אדוני היושב-ראש, אני הייתי מבקשת שזה יירשם באיזשהו שלב שנעלה את זה, נבדוק את זה ונראה מה המשרד עושה כדי למזער ולמנוע.

אורלי פרומן: תודה רבה.

רם שפע: אני רק אגיד שאני מצטרף אליך בענק.

רם שפע: בתפקידי כיושב ראש התאחדות הסטודנטים, ביליתי שעות רבות בכנסת, בעיקר בוועדה לקידום מעמד האישה, בכל מה שקשור להטרדות מיניות באקדמיה, אז על אחת כמה וכמה במשרד החינוך.

רם שפע: רשמתי לפניי, אני מצטרף אליך בהחלט.

רם שפע: עד שתגיע נציגת משרד התרבות והספורט, נתחיל עם משרד הבריאות, עם ד"ר אפרת אפללו, מנהלת המחלקה לחינוך ולקידום הבריאות, בוקר טוב לך.

אפרת אפללו: בוקר טוב.

אפרת אפללו: שלום, בהצלחה.

רם שפע: תודה גדולה.

רם שפע: אם אני לא טועה, היית אתנו גם אתמול.

אפרת אפללו: נכון, אתמול הייתי בכובע של החינוך, היום בכובע של הספורט והתרבות.

רם שפע: גם אנחנו חובשים כובעים.

רם שפע: נשמח לשמוע ממך, ככל שאת יודעת, על המתווה אתמול ועל ההקשרים הבריאותיים שלו לקראת החזרה לזירה של אנשי עולם התרבות.

אפרת אפללו: מה שאני יכולה להגיד זה שאנחנו באופן מאוד מאוד רציף עובדים מול משרד התרבות והספורט כבר מספר חודשים בכל מה שקשור לחזרה לשגרה.

אפרת אפללו: זה התחיל בקטן עם הספורטאים האולימפיים, ועכשיו אנחנו אוטוטו בפתח של הופעות וקונצרטים וכו'.

אפרת אפללו: אני בקשר טוב מאוד עם משרד התרבות.

אפרת אפללו: אנחנו עובדים על המתווים שלהם ביחד ובשיתוף פעולה, נותנים את ההנחיות שלנו, רואים שהכול עומד בקריטריונים ובסטנדרטים שאנחנו מצפים שיהיו על מנת למנוע את התחלואה.

אפרת אפללו: חשוב להגיד – ואתה בטח יודע את זה טוב ממני – שהכול הכול כפוף להחלטות של הממשלה.

אפרת אפללו: אני יודעת שיש תכנית ואני יודעת שב-14 ביוני אמורים לקרות דברים מסוימים, אבל אנחנו צריכים לראות שהכול קורה באמת בהלימה לנתוני התחלואה, שכרגע הם קצת מדאיגים.

אפרת אפללו: שנינו לפחות היינו אתמול בוועדה ובעוד הרבה מאוד דיונים במל"ג ובמשרדים השונים.

אפרת אפללו: בסדר, אני פה לרשות משרד התרבות.

אפרת אפללו: אנחנו עובדים באופן רציף.

אפרת אפללו: אני יודעת שגלית פה, אני עובדת יחד עם מריה ופרופ' גרוטו כמובן בכל התהליך הזה.

אפרת אפללו: זה מה שיש לי כרגע להגיד.

אפרת אפללו: אם תרצו שאני אענה על שאלות, אשמח.

רם שפע: בינתיים זה בסדר.

רם שפע: תיכף נשמע גם את משרד התרבות וגם את נציגי הארגונים והמוסדות, ואז נראה האם קיימים פערים בין מה שסוכם לתפיסתם.

רם שפע: דורית ווליניץ, חברת הנהלת פורום מוסדות התרבות.

דורית ווליניץ: קודם כל תודה רבה על המתווה.

דורית ווליניץ: אנחנו כולנו כבר מאוד מאוד מאוד צמאים לחזור לעבודה.

דורית ווליניץ: אנחנו מודים על המתווה שנחתם אתמול בין האוצר לבין משרד התרבות כדי לתת פתרון כלכלי להבראה של מוסדות התרבות, אבל אני צריכה לדבר רגע בשם כל אותם מוזיאונים, שנתח המבקרים הגדול שלהם זה משפחות עם ילדים.

דורית ווליניץ: בתקנות שפורסמו לגבי ביקור במוזיאונים, יש תקנה שמגבילה נגיעה במוצגים פעילים.

דורית ווליניץ: כתוצאה מכך, למשל מוזיאוני המודע, גם הגדולים שבהם, וגם מוזיאונים אחרים שיש בהם אגפי נוער או אגפים של ילדים, בעצם לא יוכלו לפתוח את השערים.

דורית ווליניץ: אנחנו מתקרבים לקיץ.

דורית ווליניץ: משפחות יחפשו מענה לבילוי.

דורית ווליניץ: המוזיאונים מציעים בדרך כלל בילוי שהוא מאוד משמעותי ואיכותי, ואנחנו לא נוכל לעשות את זה.

דורית ווליניץ: אם יש איזושהי דרך לחזור ולשקול את האפשרות הזו, שכן תהיה אפשרות של הפעלה של מוצגים ושילדים יוכלו לבקר במוזיאונים.

רם שפע: תודה רבה.

רם שפע: נעבור לנציגים של שח"ם, יו"ר שח"ם או מנכ"ל שח"ם.

אורי רשטיק: בוקר טוב לכולם, אני רוצה להודות לך רם על הכינוס של הוועדה כל כך מוקדם.

אורי רשטיק: רק אגיד בשם כל האומנים, שאנחנו שמחים שסוף סוף הוועדה הזאת יכולה להיות גם בית לעולם התרבות ולאומנים בישראל.

אורי רשטיק: מבחינתנו זאת היא בהחלט בשורה.

אורי רשטיק: אני קצת אדבר על המתווה, מה הוא אומר על האומנים, מה הוא אומר על עולם התרבות, ומה האתגרים שעוד נותרו בפני עולם התרבות ובפני האומנים.

אורי רשטיק: קודם כל, אני רוצה להגיד המון המון תודה והערכה למשרד התרבות ולשר התרבות ולשר האוצר, שאני יודע שעשו מעל ומעבר והביאו סכום כסף יפה, ואני גם מבין שהוא מספק את מוסדות התרבות, אז הוא בטח מספק אותנו.

אורי רשטיק: צריכים להבין את הפרקטיקה של מה שקורה עכשיו בעולם התרבות ולאמת אותה עם המציאות, מכיוון שעל אף העבודה הנהדרת ששר האוצר ושר התרבות עשו, הלכה למעשה – וזה דבר שכנראה אי אפשר לשנות אותו – עולם התרבות לא יתניע מאפס ל-100.

אורי רשטיק: תהיה עכשיו תקופת מעבר של מספר חודשים, בתקווה שלא יהיה גל שני, שלאט לאט יחזירו את האומנים ואת העובדים לעבודה, אבל בזמן הזה עדיין הולכים להיות אומנים ועובדים שיהיו מחוסרי עבודה.

אורי רשטיק: ופה זה מציב בפנינו שני אתגרים – הראשון, אני מדבר עכשיו דווקא בכובע הכלכלי, משרד האוצר צריך לייצר עוד פעימות למקצועות שנפגעו, עוד פעימות סיוע לעצמאים במקצועות שנפגעו; כנ"ל לגבי הארכת תקופת האבטלה לעניין הקורונה, מכיוון שלא משנה מה, לאט-לאט עדיין יש אומנים ועובדי תרבות שהם מחוסרי עבודה.

אורי רשטיק: זה אתגר ראשון שצריך לשים עליו את האצבע.

אורי רשטיק: האתגר השני הוא המתווה עצמו.

אורי רשטיק: שר התרבות שם את מלוא כובד משקלו על כך שמוסדות התרבות במסגרת המתווה יהיו מחויבים להחזיר לפחות 80% מהעובדים לעבודה כדי לקבל את השיפוי שמגיע להם.

אורי רשטיק: אני רוצה להגיד שוב המון תודה והערכה לפעולות של שר התרבות.

אורי רשטיק: אבל לא ברור לנו עדיין שה-80% האלה הם גם 80% מהפרילנסרים שמועסקים במוסדות התרבות, מכיוון שהרבה מוסדות תרבות, בעיקר תיאטרונים – זה לא הזמן לסוגיה החוקית, המשפטית של זה – מעסיקים אומנים כפרילנסרים, למרות שהם עובדים לכל דבר ועניין.

אורי רשטיק: הדבר הזה הוא פתיר משפטית, יש דרך משפטית לחייב אותם גם להחזיר 80% מהאנשים האלה.

אורי רשטיק: אלה אנשים שעובדים במוסדות האלה באופן קבוע, וזה דבר שהוועדה ומשרד התרבות עדיין צריכים לשים עליו דגש.

אורי רשטיק: אני מאוד מאוד מקווה שבשיחות בימים הקרובים הנושא הזה ייפתר גם מול משרד התרבות, אבל אנחנו מבקשים את המעקב ואת ההתערבות של הוועדה גם בעניין הזה, כי בסופו של דבר גם ייכתבו מכתבי תמיכה.

אורי רשטיק: אתגר נוסף שעומד לפנינו בהיבט הזה הוא מציאת מקומות עבודה חלופיים.

אורי רשטיק: אני העליתי אתמול בשיחה לפניך רם את הנושא של בתי הספר של החופש הגדול.

אורי רשטיק: יש אלפי אומנים שצמאים לעבודה ורוצים לעבוד גם בחינוך, בעבודה עם ילדים, בהוראת תרבות, בהוראת משחק, בהוראת אומנות.

אורי רשטיק: אני חושב שהפרויקט בקיץ של בתי הספר של החופש הגדול הוא הזדמנות פז להעניק לאומנים תעסוקה ופרנסה, שנמנעה מהם בחודשים האחרונים.

אורי רשטיק: אני רואה שיש פה גם נציגים מעולם הקולנוע, אז עדיף שהם ידברו גם על עולם הקולנוע, מכיוון שדיברתי כבר הרבה מאוד.

אורי רשטיק: אני רק אוסיף לך רם הערה קטנה, וכבר דיברנו על זה, שאני חושב שהגיעה הזמן והעת שוועדת החינוך, התרבות והספורט תקיים סדרת דיונים מעמיקים על קידום מעמד האומן בישראל.

אורי רשטיק: זה דבר שלא נעשה.

אורי רשטיק: אני חושב שיש הרבה מאוד דברים שאפשר לעשות.

אורי רשטיק: זה יכול להתחיל אפילו במחקר שמוזמן ממרכז המחקר והמידע על הנושא והשוואה למדינות אחרות.

אורי רשטיק: אנחנו מאוד מאוד נשמח ונעריך את זה, אם אתה כיושב-ראש הוועדה תרים את הכפפה, ושוב תודה גם לך, לשר התרבות ולשר האוצר.

רם שפע: קודם כל תודה רבה.

רם שפע: נגעת פה בכמה נקודות חשובות.

רם שפע: אני אגיד באופן כללי שזה תפקידה של הוועדה, אבל בוודאי בהקשר הספציפי הזה, שזה חשוב מאוד שאנחנו מברכים את שר התרבות והספורט ואת שר האוצר, אבל תפקידנו לוודא שהלכה למעשה בתקופה הקרובה הדברים ממומשים, וזה תמיד האתגר.

רם שפע: אני כמובן סומך עליהם ועל נכונות כוונותיהם, אבל עדיין אנחנו נצטרך להיות כל הזמן עם יד על הדופק.

רם שפע: אני אתייחס בסיום דבריי וגם בסיום הישיבה גם לנושא של בתי הספר של החופש הגדול וגם למעמד האומן, שני דברים שגם מאוד מעניינים אותי וגם מאוד רלוונטיים, אחד לטווח ארוך ואחד לטווח מאוד מאוד קצר, אבל זה יהיה בסוף.

רם שפע: שאלה קצרה לחבר הכנסת אבוטבול, בבקשה.

משה אבוטבול: בתקופה של התחלת הקורונה יותר היתה מגמה של פיתוח רעיון מאוד טוב, משאיות השמחה נקרא לזה וכל מיני מסיבות מרפסות, דברים מהסוג הזה.

משה אבוטבול: האם זה לא יכול היה לפתור קצת את בעיית האומנים, שירדו אל העם כדי לפתור להם את המצוקה הכלכלית הצודקת הזאת?

משה אבוטבול: או שהמודל הזה לא קיים בכל מיני מקומות?

משה אבוטבול: כי אני יודע שבמודל החרדי זה פעל מאוד מאוד חזק.

משה אבוטבול: מה קורה אצלכם שם בחצר?

אורי רשטיק: אני אשמח להתייחס.

אורי רשטיק: קודם כל אני אומר שאלה פתרונות נהדרים, והם גם מפותחים וגם לאקו"ם יש מיזם נהדר שהיה בתקופה הזאת, של תרבות דיגיטלית, שאני בטוח שהם ידברו עליו.

אורי רשטיק: כל המיזמים האלה נהדרים, אבל בסופו של דבר הדברים האלה לא יכולים לתת מסת עבודה מספקת לאומנים ולפרנס אותם, כי בסופו של דבר הבמה היא במה והמסך הוא מסך.

אורי רשטיק: כלומר, אלה פרויקטים חשובים, אלה פרויקטים טובים, אבל זאת לא מסת עבודה שיכולה לפרנס.

אורי רשטיק: אני אתן לך דוגמה, הפרויקט הנהדר של אקו"ם "ישראל מחוברת" לתרבות בתמיכת משרד התרבות.

אורי רשטיק: זה פרויקט מדהים, אבל בסופו של דבר, כל אומן יכול היה להתפרנס ממנו ב-1,000 שקלים בממוצע לתקופה של שלושה חודשים.

אורי רשטיק: זאת בוודאי לא הכנסה שאפשר להגדיר אותה כהכנסה מספקת למשהו, ולכן החשיבות היא שעולם התרבות יחזור לפעולה.

אורי רשטיק: אפשר לעשות מיזמים חלופיים, אבל לצערי הרב הם לא כאלה שיצליחו לספק מספיק עבודה ופרנסה לאומנים.

אורי רשטיק: אתה אמרת שהאומנים יתחברו לעם.

אורי רשטיק: ציבור האומנים, השחקנים והאומניות, רוב העבודה, הפעילות והצגות התיאטרון היום בארץ בכלל לא נעשות בתל אביב, אלא בכל רחבי הארץ.

אורי רשטיק: חשוב לדעת ולהכיר את הנתון הזה.

אורי רשטיק: אני מקווה שהתייחסתי מספיק בהרחבה.

משה אבוטבול: אתה בסדר, תודה רבה.

רם שפע: תודה רבה.

רם שפע: אני שמח שנמצאים אתנו נציגי משרד התרבות והספורט.

רם שפע: גיא אטיאס, ראש אגף תקציבים, נשמח לשמוע את ההתייחסות שלך למתווה שסוכם אתמול.

גיא אטיאס: לענייננו לגבי המתווה, אני חושב שגם יצאה הודעה לתקשורת, שהמתווה מדבר על כך שמוסדות התרבות יקבלו פיצוי של בין 190 ל-200 מיליון ש"ח בשתי תקופות: תקופה אחת כשהיו סגורים, ובתקופה שהם נפתחים אבל עם ווליום מאוד מאוד נמוך.

גיא אטיאס: חשוב להבהיר שמוסדות התרבות הם גופים שרוב ההכנסות שלהם הן הכנסות עצמיות ממכירת כרטיסים.

גיא אטיאס: זה אומר שהנזק שגופי התרבות ספגו, נזק ממשי, המדינה השכילה להבין את זה וגיבשה מתווה ונוסחה, שבמסגרתם יועברו בין 190 ל-200 מיליון ₪ לגופי התרבות.

גיא אטיאס: מה אומרת הנוסחה בגדול?

גיא אטיאס: הנוסחה בגדול אומרת שגוף שהיה מוטה הכנסות עצמיות, הוא יקבל - - -

רם שפע: אתה מקוטע לנו.

גיא אטיאס: בנוסף, מה שאומרת עוד המשוואה, שכל גוף ישופה בחלק היחסי של ההכנסות העצמיות שלו מסך המחזור, כלומר: אם התקציב שלך היה 80% מהכנסות עצמיות ו-20% מתקציב ציבורי, ככל שהמשקל שלך מהמחזור יותר גבוה, כך השיפוי יותר גדול.

גיא אטיאס: בנוסף, הסתכלנו על ההוצאות הקבועות, שזה מרכיב שקשה מאוד – לא חשוב אם יש הכנסה או אין הכנסה, הוצאות קבועות חייבים לשלם, ולכן נתנו משקל גם למי שההוצאות הקבועות שלו יותר גדולות, כך שבסופו של דבר בדקנו את עצמנו מכל הכיוונים וראינו שהמוסדות מקבלים שיפוי שמאפשר להם להיפתח.

גיא אטיאס: כמה דברים למתווה.

גיא אטיאס: גופי התרבות יצטרכו להביא התייעלות של 5% עד סוף השנה, שזאת התייעלות שנתית של 10%.

גיא אטיאס: חשוב להבין שההתייעלות יכולה להיות בכל מרכיב הוצאות, וכפי שנאמר פה, גם שר התרבות שם דגש גדול על החזרת עובדים, כלומר כן נרצה לראות את ההתייעלות ברמת הוצאות, לא בקיצוצי כוח אדם.

רם שפע: ברור, וה-5% התייעלות הם חלק מהמתווה?

רם שפע: כלומר, זה תנאי מבחינתכם למימוש המתווה?

גיא אטיאס: נכון, זה תנאי למימוש המתווה.

גיא אטיאס: בנוסף, אנחנו מצפים שהרשויות המקומיות גם ייכנסו תחת המתווה הזה, וגם הן יגדילו את העוגה לטובת גופי התרבות.

גיא אטיאס: אנחנו נתמרץ רשויות שיגדילו את התקציב ביחס לשנה קודמת, נצא עם תמרוץ.

גיא אטיאס: איך זה יינתן?

גיא אטיאס: עדיין אנחנו לא סגרנו את הפרטים, אבל בכל מקרה השר אמר את זה אתמול, הגופים לא יראו פחות מ-190 ל-200 מיליון ש"ח.

גיא אטיאס: גופי התרבות, במהלך התקופה שהיו סגורים, יכלו לפנות לרשויות המס ולקבל פיצוי, כמו כל גוף עסקי אחר בתקופה שהיו סגורים.

גיא אטיאס: זה בנוסף לאותם 200 מיליון.

גיא אטיאס: עוד דבר שהשר הבטיח לעשות זה להכניס את פיצוי החזרת כוח האדם, 7,500 ש"ח על כל עובד שחוזר.

גיא אטיאס: בהתחלה גופי התרבות לא היו חלק מהדבר הזה, ועכשיו הם כן חלק מזה, וזה לא חלק מה-200, זה בנוסף.

גיא אטיאס: אם יש עוד שאלות, אשמח לענות.

רם שפע: קודם כל תודה רבה.

רם שפע: אני מניח שתיכף הגופים יפנו אליך שאלות, אז נשמע עוד כמה נציגים ואחרי זה נחזור אליך.

רם שפע: נמצאים אתנו נציגים של השלטון המקומי, רות דיין מדר.

רות דיין מדר: רצינו לשאול את גיא, האם היכלי התרבות כלולים בתוך גופי התרבות לעניין התקצוב?

רות דיין מדר: האם התנאי של הקיצוץ של ה-5% כתוב באופן ברור, שהוא לא על חשבון קיצוץ בעובדים?

רות דיין מדר: למה הוא מתכוון כשהוא מתכוון לתמרוץ הרשויות המקומיות?

גיא אטיאס: היכלי התרבות הם לא חלק מגופי התרבות.

גיא אטיאס: הם לא היו, אנחנו לא מתקצבים, אנחנו מדברים רק על גופי התרבות שנתמכים על ידי המדינה לפי סעיף 3א לחוק יסודות התקציב.

גיא אטיאס: אלה הגופים שזכאים לקבל.

גיא אטיאס: חשוב לציין שגופי התרבות מבצעים – בהיכלים, וגם זה נאמר אתמול על ידי השר, שהוא מצפה מגופי התרבות להמשיך ולתפקד ולצאת החוצה, כפי שהם היו טרום הקורונה.

גיא אטיאס: אנחנו מצפים מהם לצאת ולהציג בכל היכלי התרבות בארץ.

גיא אטיאס: היכלי התרבות לא יקבלו את הפיצוי, גופי התרבות כן יקבלו, אבל גופי התרבות נדרשים לצאת ולהציג בהיכלי התרבות.

גיא אטיאס: לגבי הקיצוץ, אמרנו שאנחנו רוצים לראות התייעלות של 5%.

גיא אטיאס: אמר שר התרבות שהוא מצפה שלפחות 80% מהעובדים יחזרו.

גיא אטיאס: לכן כשאנחנו מדברים על התייעלות, אנחנו לא מתערבים לגופי התרבות, הם גופים עצמאיים, הם מתנהלים בצורה עצמאית ואחראית.

גיא אטיאס: אנחנו כן מצפים שההוצאות יהיו עם מרכיבים נוספים, או בעיקרם מרכיבים שהם לא שכר.

גיא אטיאס: לגבי הציפיות שלנו מהרשויות, המדינה הכניסה את היד לכיס בצורה מאוד עמוקה.

גיא אטיאס: חשוב להדגיש שהמענה הזה שניתן, כמעט לא ניתן בשום מקרה.

גיא אטיאס: גם נאמר אתמול על ידי שר האוצר ועל ידי שר התרבות, שהאירוע הזה הוא אירוע חריג.

גיא אטיאס: המדינה משפה בצורה מאוד מאוד עמוקה, מה שלא נעשה עם גופים אחרים, ואכן הציפייה שגם הרשויות המקומיות בסוגיה הזאת שגופי התרבות נמצאים אצלן ומשרתים את האזרחים שלהן, ייכנסו גם הן – בטח ובטח שלא יקצצו את התקציב משנה קודמת, אנחנו גם מצפים שהן יגדילו אותו.

רם שפע: בסדר גמור, תודה בשלב הזה.

רם שפע: כהרגלנו, אנחנו גם רואים חלק מהפערים.

רם שפע: אני מקווה שבקרוב רן קוניק יהיה אתנו, נשמח לשמוע האם אכן הם מתכוונים להכניס יד, להשאיר או חס וחלילה לקצץ.

רם שפע: בינתיים חברת הכנסת פרומן רוצה להוסיף.

אורלי פרומן: קודם כל, אני מאוד מברכת על הדיון הזה בתחום התרבות.

אורלי פרומן: אני חושבת שתפקידה של התרבות והאומנות בחיי התושבים ובחיי החברה הישראלית לא יסולא בפז.

אורלי פרומן: אם אנחנו מדברים על תהליך שיקום החברה הישראלית אחרי תקופה כל כך כל כך קשה, לתרבות ולאומנות יש חלק מאוד מאוד משמעותי.

אורלי פרומן: צריך להתייחס אל זה כך, כחלק מתהליך השיקום, ההנעה, וכמובן כל היתרונות הגדולים והתפקיד החשוב של תרבות ואומנות בחיי חברה ומדינה, ולא כמותרות.

אורלי פרומן: את זה צריך יהיה לזכור כל הזמן, זה לא מותרות, זה משהו שהמדינה צריכה לשאוף, שתהיה לה תרבות ואומנות ברמה גבוהה, והתברכנו בהרבה מאוד כישרונות ברחבי הארץ.

אורלי פרומן: אני חושבת שהיעד שלנו – ואני מברכת על המתווה, ובכל זאת היה צריך להיות שאף מוסד תרבות, או אף גוף תרבות לא ייסגר בעקבות המשבר הכלכלי שבא בעקבות תקופת הקורונה.

אורלי פרומן: צריך לשים את זה כיעד.

אורלי פרומן: אם יש גופים שלמרות או עם המתווה החדש הזה שאמור לסייע לכולם, לא יוכלו לעמוד בזה, צריך לעשות את הכול כדי לא לתת לגופי תרבות ליפול.

אורלי פרומן: חשוב מאוד לסבר את האוזן לגבי תקופת הסגר הזה.

אורלי פרומן: כבר שלושה חודשים שמוסדות התרבות סגורים.

אורלי פרומן: ייקחו עוד חודש, חודשיים עד שיתחילו להניע.

אורלי פרומן: הם יניעו, אבל האם אנשים יבואו לצפות בהצגות, במופעים, בקונצרטים, באופרה, במופעי מחול?

אורלי פרומן: אסור לנו לשכוח – והזכיר את זה פה גיא – שהעידוד למוסדות התרבות זה להגדיל את ההכנסות העצמיות.

אורלי פרומן: צרכן מאוד גדול של עולם התרבות זה אנשי הגיל השלישי, אותו גיל שסומן כגיל בסיכון ולא לגמרי הותר לו להסתובב חופשי, והוא מילא אולמות.

אורלי פרומן: אנחנו כן רוצים לראות שההכנסות העצמיות חוזרות, קרי אנשים באים לאולמות התרבות והאומנות.

אורלי פרומן: צריך יהיה לשים לב לזה.

אורלי פרומן: אנחנו מדברים עד עכשיו על כל גופי התרבות שנתמכים על ידי המדינה.

אורלי פרומן: העלתה רות דיין את הנושא של היכלי תרבות שנותנים שירות, ופה נכנסת גם הרשות המקומיות.

אורלי פרומן: הזכיר גיא שמצפים לסיוע גם מהרשויות המקומיות.

אורלי פרומן: לא כל הרשויות המקומיות בכלל מקצות לעולם התרבות ולתחום התרבות סכומי כסף, לא בכל מקום זה ברור כמו בחלק גדול מהמקומות, וצריך לשים לב לעניין הזה.

אורלי פרומן: דבר שלישי זה האומנים העצמאים, שלא נתמכים על ידי המדינה.

אורלי פרומן: הם היו משותקים גם הם מספר חודשים.

אורלי פרומן: אולי מישהו מהם גם יעלה וידבר.

אורלי פרומן: אינני יודעת באיזה אופן הדיבור מול האוצר ואיפה הסיוע של המדינה.

אורלי פרומן: מעבר לאומנים ברוכי הכישרון, כדי שהם יוכלו בסופו של דבר להופיע על הבמה, יש עובדים רבים במערכת ההיקפית – אנשי סאונד, תאורה, תפאורה, הלבשה ומה לא, זה עולם שלם מאחורי כל אומן שעולה לבמה – אני שמחה על ה-80% שמחויבים להחזיר, אבל צריך לעשות כל מאמץ שהאנשים האלה לא יישארו בבית, לא יצטרפו לעולם המובטלים.

אורלי פרומן: אלו הרבה מאוד אנשים שצברו ניסיון מקצועי חשוב לאורך שנים, וצריך לעשות הכול כדי להחזיר את כולם למעגל העבודה, לרבות אותם פרילנסרים שאורי דיבר עליהם.

אורלי פרומן: זה באמת לא משנה אם הוא עובד קבוע בגוף התרבות, או שהוא נותן שירותים קבועים והוא מוציא קבלה.

אורלי פרומן: אני מאחלת לכולנו שעולם התרבות והאומנות יחזור במהרה לפעילות למען הרווחה הנפשית של כל אזרחי מדינת ישראל.

אורלי פרומן: תודה לכם שם העושים במלאכה.

רם שפע: תודה רבה לאורלי.

רם שפע: אני רוצה רגע לעצור ולשמוע קצת נתונים, שיוכלו לסבר לכולנו את האוזן.

רם שפע: נשמח שאתי ממחלקת החינוך במחלקת המחקר והמידע תעזור לנו לשמוע את הנתונים.

אתי ויסבלאי: אני אציג מעט נתונים שמשרד האוצר פרסם בנושא של מושבתים לפי ענפים.

אתי ויסבלאי: ענף התרבות מוצג כאחד הענפים שנפגע הכי קשה ממשבר הקורונה.

אתי ויסבלאי: אנחנו רואים בהקשר של פעילויות ספורט, בילוי ופנאי –50% מהמועסקים בענף מושבתים.

אתי ויסבלאי: בהקשר של הפקה של סרטי קולנוע, טלוויזיה, מוסיקה – יש לנו את כמעט 42% מהמועסקים בענף שמושבתים.

אתי ויסבלאי: בהקשר של יצירה, אומנות ובידור – כ-37% מהמועסקים בענף מושבתים.

אתי ויסבלאי: אם מסתכלים על המאפיינים של האנשים, יש יותר נשים שאיבדו את העבודה שלהן.

אתי ויסבלאי: מדובר בעובדים עם שכר נמוך יחסית לאלה שנשארו בעבודה.

רם שפע: תודה רבה.

מנסור עבאס: זה נתון רוחבי לכל התחומים.

רם שפע: נכון, תודה רבה אתי.

רם שפע: הדבר הקריטי שאתי הסבה את תשומת לבנו אליו – אני מניח שזה ברור לרובנו, אבל אנחנו גם רואים את זה בנתונים – שהוועדה שלנו מכנסת אל תוכה את התחומים שנפגעו בצורה הקשה ביותר בעקבות הקורונה, ובהקשר הזה גם נפגעו מהיותם ראשונים להיפגע, וגם משך הזמן בוודאי של עולם התרבות, אבל גם של עולם הספורט, לחזור לשגרה מלאה ייקח עוד הרבה מאוד זמן גם אחרי שהשגרה תחזור.

רם שפע: אורלי התייחסה לזה קודם.

רם שפע: זה מצוין שהמדינה תפתח את מוסדות התרבות, את התיאטרונים ואת כלל המוסדות, ועדיין זה לא אומר שהציבור יחזור אליהם, בוודאי לא הציבור המבוגר שגם יחשוש, ואפשר בהחלט להבין אותו.

משה אבוטבול: במסגרת התרבות ישנה מחלקה גם במשרד התרבות, שנקראת תרבות תורנית.

משה אבוטבול: היא מנגישה את כל הנושאים התורניים על ידי כל הילולות, על ידי כל מיני פעילויות לכל המגזרים כולם.

משה אבוטבול: מאוד חשוב לי לדעת, אם יש מישהו מכם שם שיכול לענות, האם היא התחילה לפעול?

משה אבוטבול: האם היא נמצאת בסגר מלא בכל הפעילויות שלה?

משה אבוטבול: כי אני יודע שזאת היתה סוג של מחלקה שהיתה גורמת לקירוב לבבות בין כל מיני מגזרים, גם בין המגזר הדתי למגזר החילוני, והיו פעילויות מאוד טובות.

משה אבוטבול: אני מדבר, כי בעבר שימשתי כממונה על המחלקה הזו בעיריית בית שמש.

משה אבוטבול: אני חושב שזה יהיה נזק מאוד כבד, אם לגמרי מנתקים את העשייה של המורשת במדינה שלנו.

משה אבוטבול: יש להם מחלקה מאוד גדולה בכנפי נשרים.

רם שפע: נכון, אבל אלה לא הנציגים של משרד התרבות והספורט.

משה אבוטבול: אין אף אחד שם שנמצא מהתרבות?

רם שפע: יש פה נציגים של משרד התרבות, אבל אני לא חושב שהם יוכלו להשיב על השאלה הזאת.

משה אבוטבול: גם בתרבות יש לנו את הרב חשין שמפעיל את הנושא הזה.

משה אבוטבול: האם יש מישהו שיכול לענות שם?

רם שפע: אם מישהו ממשרד התרבות מכיר ובקי בסוגיה, אתם מוזמנים לענות – אני לא בטוח.

משה אבוטבול: חשין הוא האיש, נדמה לי שאת מינית אותי אורלי.

אורלי פרומן: לא, אני כבר קיבלתי אותו.

אתי ויסבלאי: בהקשר הזה, על פי מה שאני יודעת, מה שלא כתוב בתקנות שמגבילות את פעילות החינוך, כרגע אסור.

אתי ויסבלאי: מה שכתוב בהקשר של חינוך לא פורמלי זה סל תרבות שדיברנו עליו, אבל לא דברים אחרים.

רם שפע: נכון, סל תרבות שחוזר לפעילות אחרי הרבה מאוד זמן.

ערן אוחנה: בוקר טוב לכולם, בהצלחה לוועדה, רם וכל חברי הוועדה, זה באמת חשוב.

ערן אוחנה: כל כך הרבה ענפים ותחומים בענף של התרבות והאומנות – רק מהמעט שאפשר לראות כאן זה נציגים של ספרות, של קולנוע, של יוצרים, של שחקנים, של זמרים, של מועדונים, זה מדבר בעד עצמו.

ערן אוחנה: הוזכר כאן קודם על ידידי אורי משח"ם הנושא של פרויקט "ישראל מחוברת", המיזם שאקו"ם הובילה בשלושת החודשים האחרונים.

ערן אוחנה: אני חייב לציין שהמיזם הזה הוא מיזם של משרד התרבות והספורט ופמי פרימיום, תרבות לפריפריה.

ערן אוחנה: גלית נמצאת כאן ומכירה את זה מקרוב מאוד.

ערן אוחנה: יוזמה של המשרד, אקו"ם היא מי שהובילה אותו והוציאה אותו לפועל הלכה למעשה.

ערן אוחנה: אני מסכים עם מה שנאמר פה קודם, שהפרויקט חשוב, כי הוא סייע – אפילו אם זה במעט – ללא מעט אומנים, יוצרים, זמרים, נגנים ועובדי במה מכל הקשת שמתעסקת בתחום.

ערן אוחנה: אבל זה באמת לא משהו שאפשר להחזיק למשך תקופה ארוכה.

ערן אוחנה: אגב, אני חושב שגם הושג בפרויקט הזה ערך מוסף שחשוב וצריך להגיד אותו – חשיפה של התרבות המקומית להרבה מאוד בתים.

ערן אוחנה: אנחנו מדברים על מאות אלפים ואפילו עברנו את רף מיליון הצפיות.

ערן אוחנה: אגב, אתמול קיימנו את המופע ה-150.

ערן אוחנה: זה אינטנסיבי, זה מרתוני, זה שלושה חודשים שבהם כל יום מתקיימים בין ארבעה לחמישה מופעים בממוצע, שנותנים במה תרתי משמע ופרנסה.

ערן אוחנה: גם אם זה עוזר באופן רגעי וסמלי, זה גם משהו.

ערן אוחנה: אני רוצה להודות למשרד התרבות ופמי פרימיום שיזמו את הדבר הזה.

ערן אוחנה: מבחינתנו, מבחינת אקו"ם, כמובן שגם היוצרים, המלחינים והכותבים וכל חברי אקו"ם – מדובר על קרוב ל-12,000 איש – נפגעים, נפגעו ועדיין נפגעים קשה, קשה מאוד אפילו, מהמשבר ומהתקופה הזאת שעברנו.

ערן אוחנה: אני הצעתי איזושהי הצעה לשרה הקודמת עוד, באחד הביקורים שלה בבית היוצר במסגרת הפרויקט.

ערן אוחנה: צריך לחשוב איך עושים אותה בפנייה, אולי בחקיקה – אם יש דבר כזה, אפילו חקיקה זמנית – השמעה פומבית ופנייה לגופי שידור.

ערן אוחנה: זה היה צריך להתחיל כבר לפני שלושה וארבעה חודשים.

ערן אוחנה: אני חושב שבעת הזאת גופי שידור, בדגש על רדיו, צריכים להשמיע יותר ובעיקר מוסיקה ישראלית, מוסיקה מקומית.

ערן אוחנה: זה משהו שיכול מאוד מאוד לעזור ליצירה וליוצרים המקומיים כאן מבחינת תמלוגים ומבחינת שכר שהם מקבלים על הדבר הזה.

ערן אוחנה: מיותר לציין שכל הפגיעה בשוק, במשק ובמסחר פוגעת גם באופן עקיף וישיר בהשמעה של מוסיקה בעסקים האלה וביוצרים עצמם.

ערן אוחנה: אני מקווה שנצליח יחד לצאת כמה שיותר מהר מהתקופה הזאת, בהצלחה.

רם שפע: תודה רבה.

רם שפע: האמת שהעלית נקודה חשובה.

רם שפע: תשלח לנו אחרי זה מידע קצת רלוונטי ומעמיק לגבי האתגרים של אקו"ם.

רם שפע: נשמח לעסוק בזה לטווח הארוך.

רם שפע: אני רוצה לפנות לשאול מזרחי, הבעלים של הברבי שנמצא אתנו כאן ממושבו וכחלק מהשביתה שלו מול בית ראש הממשלה.

רם שפע: בוקר טוב, שמחים שאתה אתנו, נשמח לשמוע אותך.

משה מזרחי: בוקר אור.

משה מזרחי: הקשבתי ברוב קשב, אני רק רוצה לסבר את האוזן.

משה מזרחי: היה נתון אחד של מישהו מהמיסוי לגבי הפעימות והכספים שניתנו.

משה מזרחי: לא ניתנו כספים כלל וכלל, יש סחבת מאוד מאוד גדולה בנושא הזה, לצערי הרב.

משה מזרחי: אולי יש רצון טוב, אבל אין פרקטיקה לצערי.

משה מזרחי: אז אין לא פעימה שלישית, ובטוח לא פעימה רביעית, הנושא לא עבד עד חודש יוני לכאורה.

משה מזרחי: כן צריך לייעל את זה וכן צריך לפתור את הסוגיה הזאת, כי זאת סוגיה מאוד מאוד חשובה, כי שלושה חודשים אנשים לא התפרנסו.

משה מזרחי: הבטיחו להם הבטחות, ולא ראינו אגורה שחוקה.

משה מזרחי: לא בכדי אני יושב פה כבר ארבעה ימים בשביתת רעב.

משה מזרחי: אלה הבטחות מול מה שנקרא מעשים.

משה מזרחי: דבר נוסף, מבורכים ה-200 מיליון, אבל אני שואל שאלה מאוד פשוטה, לא נמאס להעביר כל פעם את אותם סכומים לאותם מוסדות, שאחרי זמן מה הם במצב של פשיטות רגל?

משה מזרחי: לא הזמן לחשוב ולתקצב קצת מחוץ לקופסה?

משה מזרחי: יש מספיק מועדונים, שהם המעבדות שלנו ברמת התרבות והם מפתחים גם את התרבות.

משה מזרחי: לא חשוב לצאת קצת מחוץ לאולמות האודיטוריומים והמקומות האלה ולנסות לראות איך לוקחים את התרבות צעד אחד קדימה?

משה מזרחי: הרי יש מלא מוקדים, מוקדים קטנים, מוקדים חשובים, שמייצרים תרבות, מפתחים תרבות, ואנחנו החשיבות הגדולה לנושא הזה.

משה מזרחי: דבר שלישי וחשוב, תבינו, אנחנו לא חיוניים, אנחנו אקסטרה חיוניים.

משה מזרחי: אנחנו נמצאים במצב כאוטי במדינת ישראל בנושא הכלכלה.

משה מזרחי: אם אנחנו נשדר שיש חזרה לשגרה ונשדר סיטואציה שהכול קורם עור וגידים, כמובן בגבולות המותר, אנחנו נשדר למשק שלם שאפשר לחזור.

משה מזרחי: אנשים נמצאים בפרנויה ובפאניקה, שלושה חודשים מוצאים את עצמם בסיטואציה של הפחדות, בין אם נכון או לא נכון, לא נדון בזה כלל וכלל.

משה מזרחי: אנשים נמצאים בפוסט טראומה, והתפקיד שלנו לעזור ולשחרר.

משה מזרחי: ככה אני רואה את התפקיד שלנו, בין היתר.

משה מזרחי: ברגע שהמקומות יהיו הומי אדם, כמובן תוך שמירה והידוק על המתווים שנוצרים, נוכל להוביל מהלכים הרבה יותר גדולים.

משה מזרחי: לכן החשיבות שלנו כמוסדות תרבות היא גדולה יותר.

משה מזרחי: הדבר האחרון והחשוב ביותר, יש מתווים ויש בלבול, ואנחנו רואים את זה.

משה מזרחי: אף אחד פה הוא לא גאון הדור, כי אף אחד לא התמודד מול סיטואציה כזאת, וחבר'ה, מותר לטעות.

משה מזרחי: התפקיד שלנו במהות של העשייה זה לטעות ולטעות, להתלוות אליכם כדי לראות איך פותרים בעיות, איך פותרים נקודות שנוכל לפתור לא רק לבארבי, אלא גם להיכלי תרבות ולתיאטראות ולעוד מקומות קטנים באשר הם, ובכלל נהיה אור לגויים כדי שיוכלו ללמוד מאתנו.

משה מזרחי: לא צריך להיכנס לפאניקה, לא צריך להיכנס לקטסטרופה.

משה מזרחי: אנחנו נכנסים בשבוע של ה-14 לחזרה לשגרה, איך עושים את זה?

משה מזרחי: אנחנו לא יודעים.

משה מזרחי: קיבלנו מתווה, אנחנו נבנה את עצמנו בהתאם.

משה מזרחי: אני מניח שאנחנו נטעה.

משה מזרחי: אנחנו נמזער טעויות בפעם השנייה, ובפעם השלישית כבר לא נטעה.

משה מזרחי: אנחנו צריכים סמיכות של עבודה אתכם בסובלנות, באוזן קשבת, כדי לראות איך אנחנו דואגים לשלום הציבור ועדיין מייצרים תרבות.

משה מזרחי: אנשים, בלי התרבות, אנחנו נמות חד-משמעית.

משה מזרחי: אנחנו באמת חיוניים, לא פחות מאוכל, בעיניי לפחות.

משה מזרחי: אני יותר מאשמח אם נרחיב את היריעה קצת מעבר למוסדיים, שכל שנה אנחנו שומעים שחסר להם ואין להם, ואם וכאשר, אפשר גם לעזור לנו, לא ברמה התקציבית – אפשר להקל ברמת המע"מ, אפשר להקל ברמת המס, אפשר לבקש מאתנו לייצר תכנים תרבותיים שאנחנו יודעים לעשות כדי להפרות אותם גם לפריפריות ולעבוד איתם בשיתוף פעולה.

משה מזרחי: אנחנו חיוניים, אנחנו משמעותיים, אנחנו גאים בעבודתנו ויודעים את עבודתנו, וזה הכי חשוב.

משה מזרחי: תודה רבה לכם על ההקשבה.

רם שפע: תודה רבה.

רם שפע: מצטרפים אליך מאוד לגבי החשיבות של מוסדות התרבות ושל עולם התרבות.

רם שפע: אנחנו פה בדיוק בגלל שזה מה שאנחנו חושבים, והחיוניות היא הרבה יותר עמוקה מהכול, כלומר: התרבות היא החיים שלנו והיא נכס אסטרטגי למדינה, אני באמת חושב ומאמין בזה.

רם שפע: אני שמח שאתה גם מבין ורואה שגם שר התרבות והספורט, בוודאי שר האוצר, מבינים שיש קריסה, ולכן אתמול יצאו עם המתווה.

רם שפע: אני מוכרח לשאול אותך, לאור המתווה הזה, האם ועד מתי אתה מתכוון להמשיך לשבות?

רם שפע: כי בסופו של דבר הדברים כן מתחילים לזוז.

משה מזרחי: קודם כל, שר התרבות עשה הרים וגבעות בשיא הפשטות.

משה מזרחי: הוא שבר חומות דרך שיחת טלפון ובשיחה הכי חברית.

משה מזרחי: שר התרבות פתר את הסוגיה שלנו, שנוכל להיכנס כבר למתווה יותר כלכלי במוסדות התרבות.

משה מזרחי: אם בהתחלה דובר על 500, היום מדברים על 75% בתפוסה, עם פתיחות נוספת, אם וכאשר נבקש, בהתאם לבקשות שנמלא.

משה מזרחי: זה פרמטר אחד שקיבלנו.

משה מזרחי: הפרמטר השני והחשוב ביותר, אנשים הבטיחו לנו פעימה ראשונה, פעימה שנייה ופעימה שלשיית.

משה מזרחי: את הפעימה הראשונה לא קיבלנו.

משה מזרחי: את הפעימה השנייה לא קיבלנו.

משה מזרחי: אנחנו כבר למעלה משלושה חודשים נמצאים בבית, גם את הפעימה השלישית לא קיבלנו.

משה מזרחי: והכי חשוב, אנחנו בחודש מאי ובחודש יוני, אנחנו הסקטור האחרון שחוזר לעבודה, גם על הפעימה הזאת לא דובר.

משה מזרחי: זה מקסים שאנחנו מדברים ושומעים סכומי עתק שמפוזרים לחלל האוויר והציבור קונה את זה בהתחלה ואומר: על מה אתם מדברים?

משה מזרחי: תקצבו אתכם.

משה מזרחי: אבל אם אנחנו יורדים לרזולוציות, לא ראינו אגורה.

משה מזרחי: אנשים, היה הסכם פשוט שהממשלה התוותה, תנו לנו בבקשה את מה שהבטחתם.

משה מזרחי: יש אנשים שבמשך שלושה חודשים רק משלמים – והכי חשוב, אנחנו עדיין משלמים ביטוחים, ביטוח לאומי לעובדים, כמתחייב בחוק.

משה מזרחי: יש לנו 20 עובדים בחל"ת ואנחנו משלמים 348 שקלים כל חודש פר עובד וההוצאות ממשיכות להיערם.

משה מזרחי: הבטחתם?

משה מזרחי: תעמדו בזה.

משה מזרחי: תנו לנו את השיפוי שלנו, אני אפנה את האוהל ואני אחזור לפעילותי – זה הכול, הכי פשוט והכי ענייני.

רם שפע: תודה.

רם שפע: לא התייחסת לשאלה שלי עד מתי, אבל בסדר.

אורלי פרומן: הוא אמר:

אורלי פרומן: תנו לי את השיפוי שלי ואני אחזור לפעילותי.

רם שפע: השיפוי יכול לקחת זמן ברמת היישום.

משה מזרחי: למה?

משה מזרחי: אם הפעימה השלישית כבר נכנסה לתוקפה ויש כל כך הרבה פרסומות לגביה וכבר נרשמתי לפעימה השלישית ב-13 למאי, למה אני צריך לחכות חודש ימים?

משה מזרחי: למה צריכה להיות ועדה שבודקת אותי חמש שנים אחורה?

משה מזרחי: זה הסיפור.

רם שפע: אלה שני עולמות משיקים אבל שונים בהקשר של הוועדה, כי אתה מתייחס למתווה העצמאים, אבל אני מסכים אתך שבסך הכול זה אותו עולם ואותם אנשים שמחכים לכנסת.

איימן עודה: כבוד היושב-ראש, זו ישיבה חשובה ביותר.

איימן עודה: אני לא חסיד צ'רצ'יל, אבל הוא אמר משפט, לדעתי מכונן ברמה הזאת.

איימן עודה: אמרו שצריך לקצץ מתקציב התרבות בגלל צרכי המלחמה.

איימן עודה: הוא אמר: אם מקצצים מהכסף של התרבות, לא צריך ללכת על מלחמה, כי אין על מה להילחם ואין על מה להיאבק.

איימן עודה: זאת תפיסה כל כך יסודית.

אורלי פרומן: האורז והפרח, האורז בשביל לחיות, והפרח בשביל מה לחיות.

איימן עודה: דרך אגב, זה שיר של מחמוד דרוויש גם, שניהם ביחד, מה יותר חשוב?

איימן עודה: יש דיאלקטיקה וזה מאוד מעניין.

איימן עודה: אבל יש קורונה, יש מצב קשה, כולנו מבינים את הצרכים הבסיסיים.

איימן עודה: צריך להתייחס לתרבות כאל מצרך בסיסי ביותר.

איימן עודה: עוד מעט ידבר אומן ערבי, אליאס ג'וליאנוס, בשם של קבוצה, שהיא די מייצגת, כולנו נשמע אותו.

איימן עודה: אני קראתי את ההסכם בין שר האוצר לבין שר התרבות.

איימן עודה: אני חושב שיש פה ממדים בכיוון הנכון, אני חייב להודות בזה.

רם שפע: רשמנו לפנינו שאמרת את זה.

איימן עודה: כן כן, אבל יש ייחוד לאוכלוסייה הערבית.

איימן עודה: יש את הדבר המשותף, שהם הראשונים שהפסיקו לעבוד והם האחרונים שחוזרים – זה נכון.

איימן עודה: יש גם את החורף וגם את הקיץ.

איימן עודה: מבחינתנו, זה גם חודש רמדאן, תחילת האביב לכולם, אבל גם חג אל-פיטר.

איימן עודה: כל זה הפסד משמעותי לתרבות הערבית ולאנשים הללו.

איימן עודה: גם בהסכם יש היכלי תרבות, דבר שלא נמצא אצלנו.

רם שפע: נכון.

איימן עודה: יש ייחוד, כלומר: יש לנו מתנ"סים, יש רשויות מקומיות.

איימן עודה: צריך לחשוב איך להעביר לאומנים הערבים דרך הייחוד של האוכלוסייה הערבית.

איימן עודה: נקשיב כולנו גם לאליאס ג'וליאנוס כדי לחשוב איך להתקדם ביחד.

איימן עודה: אני רוצה לסכם, שביקשתי משר התרבות החדש חילי טרופר ישיבה מיוחדת.

איימן עודה: הוא נעתר לבקשה.

איימן עודה: אני מקווה שכולנו נלך בכיוון שיצמצם כמה שאפשר.

איימן עודה: תודה רבה.

מנסור עבאס: יש נתונים השוואתיים בהשקעה של משרדי הממשלה בתחום הזה?

יוסף ג'בארין: הכוונה לניתוח ההסכם על בסיס מגזרי.

רם שפע: אני לא מאמין שבשלב זה כבר יש נתונים, אבל אני מסכים אתכם שהם חשובים.

מנסור עבאס: אפשר משנים קודמות.

רם שפע: ההסכם הזה הוא מאוד ספציפי, אבל אני רוצה לחזק את מה שאמר חבר הכנסת עודה.

רם שפע: אמרתי את זה גם בכינוס הקמת הוועדה, ואני אומר את זה גם עכשיו, אני שמח ששר התרבות והספורט חילי טרופר נעתר.

רם שפע: אנחנו רואים עצמנו מחויבים לצרכים האזרחיים של החברה הערבית, זה מובן מאליו מבחינתנו, וברור שאנחנו צריכים לוודא שהממשלה יודעת גם ליישם את זה, ולא רק שזה יהיה בתפיסת עולמה, לפחות ברוב תפיסת עולמה של הממשלה הזו.

רם שפע: אני באמת אשמח לעזור לראות שזה מתממש.

אורלי פרומן: זאת פעולה משלימה וחשובה, שאפשר יהיה לסגור אחר כך את הוועדה למניעת אלימות.

אורלי פרומן: כשיעסקו בתרבות, באומנות, ביצירה ובספורט, תאמין לי שלא ירביצו ולא תהיה אלימות.

קריאה: זה יעזור.

רם שפע: הלוואי שנגיע לשם, נראה לי שיש עוד קצת זמן.

אורלי פרומן: בסדר, אבל צריך לשאוף לשם.

רם שפע: יש מישהו אתנו על הקו בזום?

איימן עודה: כן, בחור בשם אליאס ג'וליאנוס.

איימן עודה: הוא זמר מפורסם מאוד, והוא מייצג קבוצה.

אליאס ג'וליאנוס: בוקר טוב לכולם.

אליאס ג'וליאנוס: קוראים לי אליאס ג'וליאנוס, אני זמר ומוסיקאי מהמגזר הערבי.

אליאס ג'וליאנוס: יש לי להקה של 10 אנשים, שאנחנו מופיעים כבר מעל ל-20 שנה בכל הארץ.

אליאס ג'וליאנוס: אני כמובן הראש, אני הזמר, אבל אני מייצג כמובן ציבור שלם ומגזר שלם שנפגע אנושות וקשות מהמגפה של הקורונה.

אליאס ג'וליאנוס: כמו שאמרתי, אנחנו כמובן האחרונים שאמורים לחזור לפעילות, ובמיוחד גם בתחום החתונות שנפגע קשות.

אליאס ג'וליאנוס: אתה יודע שאנחנו עובדים באופן עונתי.

אליאס ג'וליאנוס: האירוע האחרון שעשיתי היה בחודש דצמבר, כך שחצי שנה אנחנו מובטלים ללא עבודה.

אליאס ג'וליאנוס: בגלל הייחוד של החתונות שלנו, חתונות גדולות עם מינימום 300, 400 איש בכל חתונה, אנחנו לא רגילים לחתונה קטנה, לכל ההנחיות המגבילות שמונעות כמובן מאנשים להתחתן בנסיבות האלה.

אליאס ג'וליאנוס: ציבור שלם שעובד בתחום התרבות, האירועים והמופעים מושתק לחלוטין, ולא ידוע מתי יחזור לפעילות.

אליאס ג'וליאנוס: כמובן שמעבר לפיצויים שמגיעים לנו בתור אזרחי המדינה, אנחנו דורשים גם להקצות משאבים ותקציבים למגזר הערבי.

אליאס ג'וליאנוס: אנחנו ראינו שעשו דברים דומים במגזר היהודי, כשנתנו למשל ללהקות להופיע בזאפה ונתנו גם תקציבים להופעות שנעשו און-ליין ולהופעות במוסדות חינוכיים.

אליאס ג'וליאנוס: אנחנו גם רוצים להיות חלק בזה.

אליאס ג'וליאנוס: עכשיו כולם מדברים על התפשטות שנייה של המגיפה, ואז כל האנשים מתחילים לדאוג שאולי עוד פעם לא תהיה חזרה לשגרה של חתונות ואנשים רוצים עוד פעם לדחות את החתונות והמופעים, כי יש עדיין אי ודאות גדולה.

אליאס ג'וליאנוס: כאומנים וכיוצרים, אנחנו גם רוצים שישמיעו את השירים האישיים שלנו, שהם גם נכסים שלנו, שגם נקבל עליהם תמלוגים; גם להקצות לנו מופעים במוסדות חינוך, בבמות פיס.

אליאס ג'וליאנוס: כמו שאמר איימן, לא עבדנו עכשיו ברמדאן, בעיד אל פיטר, בחודש ינואר ופברואר אין לנו אירועים ואין לנו חתונות, אז בעצם אנחנו כבר חצי שנה מובטלים.

אליאס ג'וליאנוס: לגבי הפעימות – פעימה ראשונה, שנייה ושלישית – אני אישית קיבלתי פרוטות, שזה אחוז מאוד מאוד קטן, אבל אני יודע ששאר החברים שלי נפלו בין הכיסאות, ואני מדבר על אלפים שעובדים בתחום התרבות, שאין להם תעסוקה, אין להם פרוסת לחם בתקופה הזאת, אני מדבר על חצי השנה האחרונה כמובן.

אליאס ג'וליאנוס: אני מבקש שתתייחסו ברצינות להקצות דברים דומים, או לפחות להתייחס למגזר הערבי כמו שאתם מתייחסים למגזר היהודי בעניין המשאבים.

אליאס ג'וליאנוס: אני מקווה כמובן שכל הקורונה הזאת תעבור ונחזור לפעילות בקרוב.

רם שפע: כולנו רוצים שהקורונה תעבור, אבל כדי שהיא תעבור, אנחנו צריכים להמשיך להיות זהירים ולדעת שאנחנו בשגרת קורונה, ולא בשגרה מלאה.

רם שפע: חבר הכנסת ג'בארין רוצה להפנות אליך שאלה.

יוסף ג'בארין: (נושא דברים בשפה הערבית.

יוסף ג'בארין: ) לפרוטוקול, חשוב לנו לשמוע אם גיבשתם דרישות ספציפיות?

יוסף ג'בארין: אולי יש הערכה של הנזק?

יוסף ג'בארין: כדי שנדע ברמה הכספית מה צריך לדרוש.

יוסף ג'בארין: כמובן שעד היום אנחנו לא יודעים מתי בדיוק תהיה חזרה לשגרה, מדברים על אמצע יוני, אבל עדיין לא ברור כמה אנשים יוכלו להשתתף וכדומה.

יוסף ג'בארין: יש לי שתי שאלות.

יוסף ג'בארין: שאלה ראשונה, האם יש לכם הערכות לגבי הנזק שהיה?

יוסף ג'בארין: שנית, מה קורה עם הקיץ הקרוב?

יוסף ג'בארין: החתונות עדיין קיימות?

יוסף ג'בארין: היו ביטולים גדולים?

יוסף ג'בארין: כדאי לסבר את האוזן עם נתונים כאלה לגבי הקיץ, שהיא בעצם העונה שלכם.

אליאס ג'וליאנוס: אני אדבר אישית עלי, למשל, מתחילת המשבר ועד עכשיו כבר הפסדתי למעלה מ-70 אירועים.

אליאס ג'וליאנוס: כמובן שכאשר נחזור לשגרה, הרבה אירועים כבר בוטלו, זאת לא שגרה רגילה.

אליאס ג'וליאנוס: אנחנו נחזור לעבוד בטפטופים, לא כמו שאנחנו רגילים, כי הרבה אנשים דחו גם בגלל המצב הכלכלי, גם בגלל המצב הבריאותי, גם בגלל התנאים המיוחדים וההנחיות הקשות לקיום חתונות.

אליאס ג'וליאנוס: מבחינתנו, עד עכשיו כל העונה מחוקה, עשינו אפס הופעות; וגם בהמשך העונה, בהמשך הקיץ זאת לא תהיה אותה שגרה, כי הרבה הרבה מאוד הופעות בוטלו כמובן בגלל המצב.

אליאס ג'וליאנוס: אנשים דחו או עשו באותה תקופה אירוע קטן בבית של 40, 50 איש, מה שכמובן גם פוגע בנו קשות.

אליאס ג'וליאנוס: ההמשך לא נראה טוב, כי הרבה אירועים גם בוטלו.

אליאס ג'וליאנוס: לגבי הנזק, אין לי הערכה מדויקת, אבל אני מעריך שזה הרבה הרבה מאוד כסף, הרבה מאוד מיליונים.

אליאס ג'וליאנוס: אני מייצג 10 אנשים, תוסיף 70-60 להקות שגם עובדים איתן 10 אנשים ותגיע למספרים.

אליאס ג'וליאנוס: יש גם אנשים שעובדים בסאונד, תקליטנים, באולמות, צלמים, מעצבי אופנה.

אליאס ג'וליאנוס: כל התחום למעשה בקריסה מוחלטת.

יוסף ג'בארין: שוקראן.

רם שפע: תודה רבה.

רם שפע: אני שמח שעלית, חשוב שנתת לנו עוד זווית חשובה.

רם שפע: נמצא אתנו גור שלי מתנועת תרבות, שלום לך.

רם שפע: אתה הראשון בדיון שהצליח להוכיח תרבות ברקע שלו, רשמנו לפנינו.

רם שפע: ..

< אורח >> גור שלי: בוקר טוב לכולם, תודה רבה לך חבר הכנסת רם שפע, גם ברכות על המינוי, אני מאחל לך הצחה בתפקיד.

< אורח >> גור שלי: לפני שאני אתייחס לעניין עצמו, לאתגרים ולהזדמנויות, אני רק אגיד שעצם קיומה של הוועדה הזאת ושאנחנו בכלל יכולים להתכנס, להציף את הדברים ולבקר משרדי ממשלה ולדבר על תקציבים, זה לא דבר מובן מאליו במשבר שאנחנו נמצאים, כי כולנו יודעים שהוא לא רק בריאותי – הוא גם כלכלי, הוא גם חברתי והוא גם פוליטי.

< אורח >> גור שלי: אז תודה על ההזמנה ותודה על ההזדמנות, זה כשלעצמו דבר שחשוב להעיר אותו לתשומת לבנו.

רם שפע: רשמנו לפנינו.

גור שלי: בוקר טוב, קוראים לי גור שלי, אני יושב ראש של תנועת תרבות.

גור שלי: היא נוסדה ב-2006, היא מקדמת את תחום התרבות והאומנות, בעיקר ההשתתפותית, ביצירה ובצריכה שלה.

גור שלי: אנחנו עסוקים הרבה מאוד בתחום התרבות והאומנות חינוך, מקדמים התיישבות של אומנים בפריפריה הגיאוגרפית, בהכשרות ובפיתוח תעסוקתי בתחום.

גור שלי: ברשותך, אני מבקש להעיר מעבר למה שנעשה עד כה – ואלה דברים בהחלט חשובים והגלגלים עובדים, וכל הכבוד גם לעוסקים במלאכה, גם לשח"ם, גם לאקו"ם וגם לפורום מוסדות התרבות מצד אחד, ולמשרדים השונים על ההתנעה והניסיון לתת מענה לטווחים הקצרים או לטווח המידי, אבל גם אני רוצה לחזק את שאול מזרחי ואת מי שעוד לא קיבל את המענה, ואליאס שעכשיו שמחתי להכיר, ונאבקים על חלקם, בין אם הם עצמאים או מוסדות שלא נתמכים, עמותות שפועלות ברחבי הארץ.

גור שלי: סביב השולחן הזה יש לנו גם את מי שכבר נהנה או יש תקווה להתנעה של יציאה מהמשבר, אבל אנחנו גם סביב שולחן שיש בו אנשים שעדיין נאבקים את המאבק.

גור שלי: אני אומר את זה, מכיוון שזאת בעיניי הנקודה המרכזית שאני רוצה לציין בפניכם, ולהגיד שהאתגר המרכזי הוא שהמשבר לא נגמר.

גור שלי: יכול להיות שאנחנו נותנים מענה לטווחים הקצרים והמידיים, וזה הכרחי וזה חשוב וכל הכבוד, אבל לכולם ברור שהמשבר הזה יישאר אתנו לעוד הרבה שנים, בתקווה כמה שפחות, ושהוא משבר כלכלי וחברתי, שילווה אותנו לשנים הקרובות.

גור שלי: גם בהתייחס לדברים של חברת הכנסת אורלי פרומן – שאני מאוד רוצה להצטרף ולעמוד מאחוריהם, לא רק לגבי התפקיד של התרבות באופן כללי, אלא גם לתפקיד השיקומי של התרבות – אני מזכיר לכולנו, שאנחנו לא נמצאים במשבר רק בעקבות הקורונה; אנחנו נמצאים במשבר חברתי עוד לפני הקורונה.

גור שלי: דבריה של חברת הכנסת אורלי פרומן הם בעיניי דברי פנינים, מכיוון שהשיקום שהתרבות אמונה עליו הוא יותר ארוך ויותר עומק רק מן התוצאות של משבר הקורונה.

גור שלי: ברשותך, אני רוצה להציע לוועדה שתי הזדמנויות שיכולות לסייע – וחלק מהדוברים נגעו בהן – איך להתמודד עם האתגר של הטווח הארוך.

גור שלי: אני טוען שהוא משבר שנוגע בהיקף הצריכה ובהיקף ההיצע של עולם התרבות והאומנות במדינת ישראל, כי התמיכה במוסדות הקיימים ובמערכות הקיימות היא טובה וחשובה, אבל הפגיעה בהיקף ההיצע של אותם מוסדות נתמכים ושל מוסדות לא נתמכים – שהם הרוב דרך אגב – והפגיעה בהיקף הצריכה בין אם של הגיל השלישי ובין אם של האזרחים, המשבר הכלכלי יפגע גם ביכולת של התושבים לצרוך את אותו היצע, ולכן המעגל השני והשלישי של הפגיעה של המשבר נוגעת - - -

רם שפע: גור, רק תחתור לסיכום תוך כדי.

גור שלי: המשבר נוגע בשלב השני והשלישי שלו, בין אם המשבר הבריאותי יסתיים במהרה בימינו, בעניין של ההיצע והצריכה.

גור שלי: זאת כמובן פגיעה מאוד מאוד משמעותית לאורך זמן.

גור שלי: ברשותך, אני רוצה להציע להשתמש ברעיונות שקיימים כבר במערכת, לא צריך להמציא אותם.

גור שלי: אחד, למנף ולסייע – כידוע לכם, למעלה מ-50% מהרשויות המקומיות במדינת ישראל, אין להן מחלקת תרבות.

גור שלי: זאת אומרת, אין להן בכלל את האמצעי לקדם תכניות קידום ופיתוח תרבות ומוסדות תרבות ברשויות המקומיות שלהן על מנת לעודד יצירה וצריכה.

גור שלי: ישנו חוק שקיים במערכת מזה זמן, שהוא חוק הרשויות המקומיות שנמצא במערכת להקמה של מנהלים למחלקת תרבות.

גור שלי: אני יודע שמרכז השלטון המקומי עסוק בזה לא מעט.

גור שלי: אני חושב שקידום חוק כזה יכול להיות גורם מאוד משמעותי בהנעת ההיצע, בעיקר בקרב הפריפריה הגיאוגרפית, שגם ככה כמעט לא משתתפת, כדברי שר התרבות עצמו, בסיפור הישראלי באמצעות התרבות והאומנות.

גור שלי: ההצעה השנייה שלי לוועדת החינוך והתרבות, ובזה אני מסיים, להקים צוות משותף של משרד התרבות ומשרד החינוך על מנת לתת מענה לאחד החסכים הגדולים ביותר בעיניי לעידוד צריכת התרבות, וזאת מערכת החינוך.

גור שלי: למעלה מ-60% מילדי ישראל, בטח בתיכונים במדינת ישראל, לא נחשפים לתרבות ולאומנות במהלך הלימודים שלהם, בין אם זה בגין היעדרן של מגמות אומנות בבתי הספר, ובין אם היכולת של סל התרבות, שהוא מפעל מרתק, חשוב ומשמעותי להגיע לכל קצוות הארץ.

גור שלי: המשמעות היא שקרוב ל-60% מילדי ישראל לא נחשפים ביום-יום שלהם בתוך מערכת החינוך הפורמלית והבלתי פורמלית לצריכה איכותית של תרבות ואומנות.

גור שלי: לסיכום, להשקיע בהיצע ולהשקיע בצריכה לאורך זמן, אלה המנועים שבעיניי יסייעו לנו להתמודד עם האתגר שהמשבר הזה חושף ומציף.

גור שלי: תודה רבה על ההקשבה.

רם שפע: תודה רבה על הדברים מלאי הרוח והעומק, חשובים ביותר.

רם שפע: חבר הכנסת ג'בארין, אתה רוצה להתייחס בקצרה?

רם שפע: אנחנו מתקרבים לסיום.

יוסף ג'בארין: בהתחלה זאת היתה יותר שאלה, ועכשיו זאת יותר אמירה.

יוסף ג'בארין: בהחלט שמענו דברים חשובים.

יוסף ג'בארין: קודם כל זאת ההשתתפות הראשונה שלי בדיון כשאתה יושב ראש הוועדה, אז אני רוצה לנצל את ההזדמנות לברך אותך.

איימן עודה: בשם כולנו.

רם שפע: תודה רבה.

יוסף ג'בארין: אנחנו הכרנו אותך כיושב-ראש התאחדות הסטודנטים, הגעת לכאן, ייצגת את הסוגיות המאוד חשובות של הסטודנטים, אז התרשמנו מאוד מהיכולות שלך.

יוסף ג'בארין: אני בטוח שגם עכשיו תמשיך כך בהובלת הוועדה.

יוסף ג'בארין: שלושת הנושאים של הוועדה הם נושאים מאוד קשים ומורכבים היום בצל משבר הקורונה, גם החינוך, גם התרבות וגם הספורט.

רם שפע: בהחלט.

יוסף ג'בארין: ובמיוחד אגב הדיון הזה, גם עניין התרבות, ואני מניח שיהיו דיונים על הספורט, אלה שני תחומים שנפגעו קשות במשבר הקורונה.

יוסף ג'בארין: יש חזרה חלקית לשגרה, אבל היא מאוד מאוד חלקית גם בתרבות וגם בספורט.

יוסף ג'בארין: אנחנו באמת מודאגים מאוד מפגיעה, עבור חלק מהאנשים אולי פגיעה אנושה ביכולת שלהם לחזור לשגרה ולשקם מחדש את העסקים, לפחות כפי ששמענו מאליאס ג'וליאנוס כרגע, אבל אני מניח שזה מייצג הרבה קשיים.

יוסף ג'בארין: אני מניח ששר התרבות יגיע לדיונים בתקופה הקרובה, כך שנוכל גם לשמוע ממנו ישירות על ההסכם.

יוסף ג'בארין: אני חושב שעניין השוויוניות בחלוקת הסיוע הוא נושא מאוד חשוב.

יוסף ג'בארין: אני מקווה שלא יחזור אותו תסריט של הסיוע שהיה במסגרת משרד הפנים לרשויות המקומיות, ואז לפי הנתונים הרשמיים שקיבלנו, היישובים הערביים קיבלו כ-2% בלבד ממערך הסיוע והשיפוי של משרד הפנים.

יוסף ג'בארין: לכן חשוב לראות את הקריטריונים שמשתמשים בהם כדי לסייע לתרבות, ולראות בתוצאה מה תהיה החלוקה גם על בסיס מגזרי כדי לראות האם הקריטריונים קיפחו את היישובים הערביים או לא.

יוסף ג'בארין: אני מקווה שלא יהיה כאן קיפוח.

יוסף ג'בארין: חשוב לראות גם את חלוקת הסיוע בעניין הזה.

יוסף ג'בארין: חשוב לנו גם להדגיש שהפעילות התרבותית לא תפגע ביישובים המוחלשים במעמד סוציו-אקונומי קשה.

יוסף ג'בארין: כפי שאנחנו יודעים, היישובים שנפגעו קשות עכשיו בתקופת הקורונה הם היישובים במצב סוצי-אקונומי קשה, הפריפריה, האוכלוסייה הערבית, יכולים להיות יישובים חרדיים.

יוסף ג'בארין: החשש שלנו שאלה יהיו היישובים האחרונים שימצאו תקציבים לחזור לפעילות תרבותית.

יוסף ג'בארין: לכן צריך לקחת את זה בחשבון, שלא יהיה מצב שרק היישובים החזקים יוכלו לחדש את הפעילות התרבותית במתנ"סים, בתיאטראות וכדומה, ואז היישובים המוחלשים יעדיפו להשקיע במקומות אחרים.

יוסף ג'בארין: לכן חשוב לנו לראות איך הביצוע קורה בשטח.

יוסף ג'בארין: אני מקווה שנוכל לקיים ישיבת הערכת מצב בעוד שבועיים, שלושה בהשתתפות השר, כדי לעמוד מקרוב על מה שקורה בשטח.

יוסף ג'בארין: שוב תודה ובהצלחה בתפקיד החדש.

רם שפע: תודה לך.

רם שפע: מיד בסיכום הדברים שלי גם אתייחס לזה.

רם שפע: רגע לפני שאנחנו מסכמים, גלית והבה ממשרד התרבות, האם רצית להוסיף משהו לסיכום הדיון או להתייחס לסוגיות בעניין?

גלית והבה שאשו: קודם כל, צבאח אל- נור לכולם ובוקר טוב לכולם.

גלית והבה שאשו: אני אתחיל בהתייחסות לחברים שלנו בציבור הערבי.

גלית והבה שאשו: מישהו הזכיר את הנושא של "ישראל מחוברת", שזה בעצם היה מופעי תרבות בדיגיטל, מיזם של משרד התרבות בשיתוף אקו"ם, שח"ם ואמ"י.

גלית והבה שאשו: אני חייבת לציין שהיתה פלטפורמה של התרבות הערבית באתר "בוקרא", שאומניות ואומנים ערביים השתתפו במיזם הזה, וכמובן גם הם זכו לאותו תקציב.

גלית והבה שאשו: המיזם הזה חשף ונתן מקור פרנסה לכ-3,000 אומניות ואומנים, כמו גם פועלות ופועלי במה, כאלה ואחרים מהצוותים הטכניים האומנותיים שנלוו אליהם.

גלית והבה שאשו: דבר נוסף, המתווה עליו סגר כמובן שר התרבות שלנו עם שר הבריאות הוא מתווה שוויוני לחלוטין.

גלית והבה שאשו: הוא מתעסק בתקנות המקצועיות של התרבות הנתמכת.

גלית והבה שאשו: בתרבות הנתמכת יש גם מוסדות עוגן ערביים, שכמובן גם הם יזכו על פי הכללים שדיבר עליהם גיא, כאשר ההתייחסות היא כמובן לאובדן ההכנסות העצמיות, כמו גם הנושא של אותן הוצאות קבועות שהן קשיחות, שאי אפשר שלא להתייחס אליהן גם בתקופת ההדממה וגם כמובן אנחנו מתייחסים לתקופת ההתנעה.

גלית והבה שאשו: בתקופת ההתנעה ברור לנו שהקהל לא יחזור בהמוניו, אנחנו נעשה כל מאמץ לתמרץ אותו.

גלית והבה שאשו: אני חייבת גם להגיד שהמתווה של החזרה של הקהל הוא מתווה ממש ממש יוצא דופן.

גלית והבה שאשו: השר עבד מאוד מאוד קשה על מנת לעשות תחקיר בין-לאומי כדי לראות מה קורה בעולם.

גלית והבה שאשו: אני חייבת לומר שההגמשה הזאת של 75%, כשהקהל עולה על 500 אנשים, זו הגמשה שהשר עבד עליה מאוד מאוד קשה.

גלית והבה שאשו: אנחנו כבר מוצפים בפניות מאז שפרסמנו את הנוסח של הטופס, ואנחנו כמובן מגיבים מהר מאוד, מעירים וכמובן גם מאירים על מנת שנוכל להשיג את אותן הסכמות ואישורים כדי שבאמת ב-14 ביוני יהיה יום חג לתרבות הישראלית.

גלית והבה שאשו: מעבר לכך, פמי פרימיום זאת שהפעילה את "ישראל מחוברת", חוזרת לפעול ולספק סבסוד של סדרות בפריפריה בהיכלי התרבות.

גלית והבה שאשו: אפרופו שאלתך רותי, אנחנו בהילוך מאוד מאוד גבוה מול היכלי התרבות בפריפריה על מנת שיוזמנו מופעים ותסופק פרנסה ועבודה לפחות מאמצע יוני ועד סוף יולי, שזה החלק הראשון של ההקצאה.

גלית והבה שאשו: לצורך כך אנחנו מקצים כשלושה מיליון שקלים וחצי סבסודים ברשויות.

גלית והבה שאשו: אפרופו חבר הכנסת שדיבר על התרבות החרדית, אני אציין שאחוז הסבסוד למופעים גם של התרבות הערבית וגם של התרבות החרדית הוא אחוז סבסוד מאוד גבוה של כ-66%, שזה אחוז מכובד.

גלית והבה שאשו: מעבר לכך, אנחנו פרסמנו להערות הציבור תיקון רוחב, שאומר לגופים את הדבר הבא: משרד התרבות והספורט יכיר בכל פעילות דיגיטלית כפעילות נתמכת בתקופה הזאת.

גלית והבה שאשו: מעבר לכך, אנחנו בשאיפה לתת את אותו שיעור של תמיכה שהיה ב-2019.

גלית והבה שאשו: זאת ועוד, 2020 לא תיחשב כשנת הערכה לתמיכה גם לעתיד לבוא.

גלית והבה שאשו: באשר לנושא של התייעלות וייחודים, כפי שפורסם באותה הודעה משותפת של שר הבריאות ושר התרבות שלנו, הכוונה היא לנסות לייעל, אבל לא על חשבון כוח האדם.

גלית והבה שאשו: דיבר אורי רשטיק על מעמדו של האומן או מעמדה של האומנית.

גלית והבה שאשו: אנחנו התחלנו עשייה כבר בקדנציה הקודמת לעניין תמרוץ זכויות סוציאליות לאומניות ואומנים מתחומי המוסיקה, המחול והתיאטרון, ואנחנו ניטיב לדייק את אותן הגדרות נוכח המציאות של הקורונה, כמו גם נוכח מה שנראה בהתפתחויות שתקרנה, אני מקווה אחרי הקורונה, או אליבא החזרה של מוסדות התרבות לפעילות.

גלית והבה שאשו: המשרד בשידוד מערכות מאוד מאוד רציני.

גלית והבה שאשו: אנחנו עושים לילות כימים על מנת לתת מענים און-ליין לכל הצרכים שמגיעים לפתחנו.

גלית והבה שאשו: היום אני נפגשת עם נציגים של היכלי תרבות ברחבי הארץ, כדי לחשוב ביחד איך אנחנו עוד מתמרצים.

גלית והבה שאשו: השר הנחה אותנו לבדוק אפשרות של מבחן תמיכה אד-הוקי לספק פרנסה לאומניות ולאומנים.

גלית והבה שאשו: כשזה יבשיל, אבל כמובן נפרסם את הדברים בצורה מסודרת, אבל זו הנחיה חד-משמעית לטכס עצה ולבנות מבחן חדש, שייתן הנגשה של אומנות ותרבות מתחת לבית ברשויות המקומיות בדגש על הפריפריה.

גלית והבה שאשו: זאת ועוד, בנושא של קרן לאומניות ולאומנים במצוקה, מעבר להגדלה תקציבית של שלושה מיליון, תהיה הגדלה נוספת, כמו גם התייחסות ייעודית לצרכים אליבא דקורונה.

גלית והבה שאשו: תודה.

רם שפע: תודה רבה לך גלית.

רם שפע: אני מוכרח לומר, אני לא מכיר אותך, אבל התרשמתי מאוד מהתשוקה בדברים שלך ומהרצון הכן להצליח לעזור.

רם שפע: נגעת בכל הסוגיות שעלו פה.

רם שפע: אני חושב שנציגינו מהרשימה המשותפת קיבלו תשובה מאוד מרשימה על המחשבה של משרד התרבות והספורט במתווה.

רם שפע: אני גם מקווה ומניח שזה ייושם, אבל אנחנו נהיה פה לעקוב.

רם שפע: מבחינתי, אני חייב להגיד יישר כוח על העבודה שלך – שוב, אנחנו לא מכירים, אבל זה ניכר מדבריך.

רם שפע: את השר אני כמובן מכיר, אבל בהקשר הזה יישר כוח.

רם שפע: אני תכננתי לסיים, אבל אני לא יכול לסרב למנכ"ל התזמורת הפילהרמונית ולעוד נציגה של ארגון אחד.

רם שפע: עופר סלע, בבקשה, דקה קצרה כי אנחנו מוכרחים לסיים.

עופר סלע: היתה אתמול פגישה של מוסדות התרבות עם שר התרבות ועם שר האוצר.

עופר סלע: שניהם היו מאוד קשובים, מאוד סבלניים ומאוד מתעניינים, וגם הביאו מתווה שעשוי לפתור חלק גדול מהבעיה.

עופר סלע: לא שאנחנו נצא מזה עשירים, אבל זה יאפשר לנו להחזיר חלק גדול מהאומנים אצלנו, לפחות בתזמורות, מדובר על 90% מהעובדים שהם אומנים ואנשים שיושבים על במה.

עופר סלע: אני מודה שהסיטואציה שאנחנו נתקלים בה בחדשות מאוד מפחידה, כי בכל רגע כאילו מאיימים לסגור את העסק מההתחלה, ואני לא לגמרי יודע איך נצליח לעשות את זה.

עופר סלע: גם אצל העובדים, לצד השמחה שאפשר לחזור, יש עדיין חששות מאוד מאוד גדולים מעצם המפגש של 60-50 איש על במה בסביבה מאוד צפופה, מאוד לכאורה מדבקת ומפחידה.

רם שפע: אני מצטער שאני קוטע אותך, אם אפשר משפט לסיום בבקשה.

עופר סלע: כרגע אנחנו עושים ניסיונות התנעה, זה עשוי לקחת לנו לפחות שבועיים, שלושה עד שנוכל להתקדם לקראת משהו.

עופר סלע: בגלל שאני גם מנכ"ל תזמורת האופרה, אני יכול להגיד לכם שהמגבלה של 500 איש היא מגבלה קשה מאוד.

עופר סלע: הפקת אופרה, כל אופרה שרוצים להעלות, המשמעות שלה חמישה, שישה מיליון שקל, ובקהלים של פחות מ-1,000 איש באולם, שזה אפילו פחות מ-60% מאולם האופרה, מאוד מטרידה לגבי היכולת לשרוד עם זה.

עופר סלע: אנחנו ביצענו סקר לקוחות.

עופר סלע: מסתבר ש-30% מהלקוחות כבר קיבלנו החלטה שהם לא מעוניינים לחדש את המנוי לשנה הבאה, כי הם מאוד חוששים מהמצב הבריאותי.

עופר סלע: מצד אחד הרגולטורים מאוד הולכים אתנו.

עופר סלע: מצד שני, הקהל הוא קהל מבוגר, הוא קהל מאוד מסור ומאוד מחויב, הוא אפילו לא מבקש את הכסף חזרה כרגע, אבל מזה לא נראה הכנסות ולא נראה יכולת לפעול באמת ורק ימים יגידו.

עופר סלע: אני רוצה להגיד מילה בנושא הרשויות המקומיות, כי היא שאלה קריטית.

רם שפע: אני מתנצל, ביקשתי שתנסה להיות תמציתי.

רם שפע: אם יש לך משפט לסיום, בבקשה.

עופר סלע: אם הבנתי אותך נכון, אתה מבקש משפט סיום, ואני אגיד אותו.

עופר סלע: השאלה של רשויות מקומיות היא שאלה דרמטית.

עופר סלע: הרשויות המקומיות תומכות בחלק ממוסדות התרבות, וזאת הדרך להעסיק הרבה אומנים.

עופר סלע: עיריות, כולל העירייה שאני פועל במסגרתה, ראשון לציון, תומכת בהרבה מאוד כסף ודורשת לקצץ תקציבים, מכיוון שמצבן של הרשויות רע מאוד, ארנונה וכל מיני דברים אחרים שנלקחו מהן והן לא רואות את מנגנון הפיצוי אליהן.

עופר סלע: נצטרך להפעיל לחץ גדול מאוד גם על הרשויות, על מנת שחלקן ימשיך בקיום התרבות.

עופר סלע: בלעדיהן אני לא רואה איך העסק הזה מתקיים.

עופר סלע: האוצר ומשרד התרבות לקחו על עצמם לקיים שיח עם הרשויות.

עופר סלע: אני מקווה שזה יצלח, אבל צריך לדעת שגם הנושא הזה מאוד בעייתי.

עופר סלע: אני מבין שאני קצר, אז אני אסתפק בזה.

עופר סלע: תודה.

רם שפע: תודה רבה לך.

רם שפע: אחרון הדוברים יובל מהקול זהב, בבקשה.

רם שפע: נא להיות תמציתי, אנחנו צריכים לעמוד בזמנים.

יובל אברהם: שלום, אנחנו קמנו בעיקר בזמן הקורונה ובתרבות של הקורונה.

יובל אברהם: אנחנו הפעלנו הרבה אומנים וזמרים, וגם למשל את התזמורת הסימפונית ירושלים, שלמעשה היו מושבתות בזמן הקורונה.

יובל אברהם: אנחנו חושבים שהתשתית הקיימת צריכה להיות מנוצלת, כי היא תשתית נפלאה, גם של האומנים הקיימים, גם של הזמרים וגם של התזמורות.

יובל אברהם: צריך ללמוד להפעיל אותן אחרת.

יובל אברהם: כמו שהולך להפעיל עופר אמסלם, המנהל החדש של התזמורת הסימפונית ירושלים, יחד אתנו הרכבים קאמריים, וכמו שעושה משה דה גרציה, מנהלת מחלקת המוסיקה בעיריית ירושלים, לנצל את האומנים שמקבלים – נקרא לזה תמריץ מהעירייה כדי להופיע.

יובל אברהם: התרבות צריכה להשתנות על הבסיס של האומנים ושל היכולות המוסיקליות הקיימות.

רם שפע: תודה רבה.

רם שפע: דברים חשובים לסיכום.

רם שפע: אני רוצה לסיכום להתייחס לכמה דברים שעלו במהלך הדיון ולהוציא את קריאתנו כוועדה.

רם שפע: ראשית, תודה רבה למי שהשתתף והשתתפה מכל קצוות הקשת התרבותית, ואני שמח על כך מאוד.

רם שפע: אני חושב שעברה פה כחוט השני שביעות רצון מאוד גדולה מהמתווה שהוכרז עליו אתמול.

רם שפע: ברור שיש עוד זמן עד שהכול יגיע הלכה למעשה לאומנים ולמוסדות התרבות, אבל ברור שגלגלי העשייה התחילו לזוז.

רם שפע: בהקשר הזה שוב אומר מפה יישר כוח לשר התרבות והספורט חילי טרופר ולשר האוצר ישראל כץ.

רם שפע: אנחנו נמשיך לעשות הכול כדי לוודא שההצהרה וההחלטה החשובות על המתווה גם יתממשו.

רם שפע: אני מתחייב פה, שאנחנו נקיים ישיבת מעקב בשבועות הקרובים כדי לוודא שזה אכן קורה, ומי מהארגונים שהיה פה שבמהלך הימים או השבועות הקרובים יקבל איזה שהם נתונים שרלוונטיים לנו כוועדה לדעת ביחס ליישום ולמעקב, נשמח לשמוע.

רם שפע: זה מאוד מאוד רלוונטי מבחינתנו.

רם שפע: דיבר פה מנכ"ל שח"ם, אורי רשטיק, על הנושא של בתי הספר של החופש הגדול.

רם שפע: בהקשר הזה אני רוצה גם להצטרף אליך ולומר, שאני מתכוון לפנות לשר החינוך ולהציע לו לייצר שיתוף פעולה בין אנשי התרבות לבתי הספר של החופש הגדול.

רם שפע: אני חושב שזה מתווה מאוד מאוד רלוונטי.

רם שפע: ננסה לייצר ממנו גם פרקטיקה, ככל שנצליח, אני חושב שזה רעיון טוב.

רם שפע: התייחסת גם לנושא מעמד האומן, וגם התייחסה לזה גלית.

רם שפע: אנחנו נבחן את זה ונראה האם לוועדה באמת יש ערך מוסף בנושא.

רם שפע: נקודה לסיום ביחס לתרבות של החברה הערבית.

רם שפע: גם גלית התייחסה לזה פה.

רם שפע: אני מבין שכאשר בנו את המתווה, הבינו שהחלוקה צריכה להיות שוויונית, לפחות שוויונית ביחס לחלקה של החברה הערבית באוכלוסייה.

רם שפע: גם פה השר ניאות להיפגש אתכם, דיבר על זה חבר הכנסת עודה מקודם.

רם שפע: חלק מהמעקב שלנו יהיה גם על הנושא הזה.

רם שפע: אני מאוד מאוד שמח על ההפנמה של עומק חשיבות הנושא.

רם שפע: שוב אני אומר תודה לגלית ותודה לגיא ממשרד התרבות והספורט, שהיו אתנו לאורך הדיון ועזרו לנו גם להכיר את פרטי המתווה לעומק, וגם לראות את התשוקה האמיתית שלכם לעשייה.

רם שפע: נראה לי ברור שכל אנשי התרבות בכלל בישראל נמצאים באמת במשבר גדול.

רם שפע: אנחנו מבינים אותו, ראינו גם את שאול מזרחי, שקיבל על עצמו החלטה אישית קשה והצליח להוביל גם מאבק מאוד מאוד משמעותי.

רם שפע: אני מניח שהיה לכך חלק ביצירת המתווה.

רם שפע: תודה רבה.

רם שפע: שוב, כמו שאמרתי, אנחנו נמשיך לעקוב, זו התחייבות שלי ושל צוות הוועדה הנפלא, שגם היום עשה עבודה נהדרת כדי לעזור לנו לקיים את הדיון, אז תודה לכן גם ממני וגם לך.

רם שפע: תודה רבה לכולם, ניפגש פה בהמשך.